정조 18년
甲寅十一月初一日辰時上御熙政堂大臣備局堂上引見入侍輪臺官同爲入侍時右副承旨李儒慶同副承旨李海愚假注書李勉昇李允謙事變假注書尹濟弘記注官承膺祚記事官吳泰曾領府事蔡濟恭左議政金履素右議政李秉模判敦寧金持默左參贊洪秀輔行司直鄭好仁戶曹判書沈頤之行副司直趙宗鉉兵曹判書具庠行副司直徐有防禮曹判書閔鍾顯行副司直李得臣李秉鼎李敬懋工曹判書徐鼎修刑曹判書李在學水原留守趙心泰行副司直徐有大李漢豐行都承旨沈煥之漢城右尹徐有臣刑曹參判趙鎭寬禮曹參議尹行恁輪對官典牲主簿張僴等以次進伏訖上曰前馬馬海權管入侍兩司牌招事分付可也濟弘承命出傳與行大司諫沈晉賢校理任希存前馬馬海權管鄭履綏偕入進伏訖上曰大臣進前濟恭等進曰近間日氣稍寒聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭曰日前冬雷屢下修省之敎臣等伏不勝感頌之至而臣等俱忝大臣之列古所謂燮理之策非所敢望也尋常廟堂之務只事瘝曠亦未得仰副憂勤之聖意每切悚蹙之至而今玆非時之雷果驗不職之罪臣等尤不勝惶霣懍慄之忱矣上曰天之警告莫非否德所召始於七月之旱重以八月之風繼之以十月之雷隱隱微微如聞如不聞其所悚懼尤當如何以是日夕警惕自不能已矣濟恭等曰殿下臨御以後夙宵憂勤一念對越政令施爲之間罔非致和育物之化則天必降監于玆矣風旱冬雷之警寧或有所召而然第伏念反躬修省亦有光於聖德矣上曰警惕之中亦有因事發笑者向者洪秀輔以社稷油遮日事語到雨下乃用俚語故推考矣昔在先朝筵臣有曰風惡云云者至伏承責敎矣語次之間亦當敬愼而日前常參重臣以懲羹之義語天輒曰天主云主字聞甚可駭也濟恭曰閭巷之間或用此等說矣上曰又其日前擧條中有曰多災之國其國必興云云此亦未知其穩當也仲舒之策曰大無道之世上天不告其言安知其必然而今此多災二字尤涉如何矣上曰他承旨入侍出榻敎濟弘承命出傳與右承旨尹致性左副承旨洪大協偕入進伏上曰賓對輒用筋力非不難矣而其在答譴之方必欲盡己之力月六次對不容暫間今此召接卿等亦出修省之策矣濟恭曰不可不爲之事無日不可而臣固仰居上無逸之聖念矣上曰予曾讀書一日所定幾許遍午前或了讀則心界自泰半日閑晷如有所得今此賓對之進定亦類是也上敎心泰曰向日宮齋以城役事有所詢問而所見參差可否不一此等大事無怪有異同之議也節屆隆冬役事浩繁南北城役了當之役則少待財力之可辦爲之未晩予見斷斷如是矣濬川爲民政也固有所重而比之此役輕重何如然而先朝再三臨民屢下綸音予於華城之役則一未嘗敷示其本末矣今欲中停故爲文字布告予則謂此亦仰述之一端也卿等與諸宰各陳所見向來衆論之不一者參之歸一可也命出綸音一通敎行恁讀奏訖上曰予之苦心如是卿等以爲如何濟恭曰至矣盡矣無他仰達之辭矣上曰左右相之意何如履素曰臣之向來所奏到今思之不過一時淺見及奉綸音至誠懇惻實仰爲民之聖德臣有何別般意見也上曰然則果變前見矣履素曰是役非役民之役不必以荒年遽停故有所陳達於前日而今伏奉綸音更無可達之辭矣秉模曰是役也築爲所重停亦聖德奉讀屢百言絲綸此是向來下敎二句中敷衍出來者也臣之向日所奏有所商量非倉卒仰對者臣見無異於前矣頤之曰大抵是役之築停俱爲所重城役雖停之但右役則恐不必遽停隨力爲之則他時再擧之日事力似或省矣且以古人言之築城之役有拖至三年之久而朱子以不擾民韙之今伏奉綸音德意洋溢臣無以更陳矣秀輔曰向來所奏云云語未竟上曰追入諸宰未見綸音何以仰對須與諸宰之後至者會坐詳覽一通後來待可也命書榻敎曰備局堂上李得臣口傳付軍職敬懋曰槪聞南北城樓將臺水門幾盡告成城役斯過半矣因是了當可以省力省費臣意則不敢謂遽停矣有大曰伏承綸音雖未一通領會字字句句固仰爲民之聖念而辭旨若是懇惻臣何敢異同而但石役今時則可運石也浮石也冬勝於春虛送此時甚可惜也上曰雖停之南北城了當後始可停之欲待其畢役則自至解凍後矣漢豐曰臣於月前歷路已見之矣不但停役之爲可惜荒歲窮民率多赴役糊口者猶恐此役之遽停矣然而伏奉聖旨亦不敢異同於停築之論矣行恁曰向旣仰達無他可陳之辭矣濟恭曰今如有一事可行者則議論不一或曰便或曰不便而要之大體亦皆有理俄奉綸音事理皎然上減殿宮之常供又引勿踐禾麥之聖德爲敎所重尤如何雖以救荒爲言八道飢口豈盡仰哺於是役哉九重光明之燭無所不照義理正大至誠懇惻臣若不爲將順則臣是不韙之人必將見非於公議然平地城役不可仍置負土雇價酒食資生之類則有司之臣便宜爲之似好矣上曰雖曰到今遽停則再擧爲難云而參究事理未必其然卿今將順可謂師直爲壯濟恭曰惟其直也故臣不敢爭之矣秉模曰領府之言恐不然矣今日綸音中千言萬語少不異於宮齋初敎之略而盡何必於奉綸音之後始可仰度聖意耶上曰領府亦是好名之人予言豈不師直也履素曰臣之向來所奏非爲事功之速了而及伏奉十行德音臣竊以爲可感豚魚矣上曰領府之將順實是老成之論也卿之固守前見亦覺更好始雖參差卒乃爛漫甚可幸也命下綸音一通於諸宰頒示後秀輔等以次進奏訖上曰大臣旣無異同之論留守之意何如心泰曰臣何敢可否於其間乎但當擧行而已而今雖停役南北城了當似在二三月矣上曰再昨聞留守言則兩營停番米果有剩置者云使各其營千石式付諸城役似好矣濟恭曰顧今米貴如金之時以米給之則在渠輩極甚便好矣上曰解凍後後托役事不可不始十年後則將至萬石云是固萬人足食之糧也以守城之備言之豈曰無少補哉心泰曰明年始可作畓矣上曰久遠之事人未易信雉堞雖有目前照耀夫豈若後托役之事半功倍者耶甚好甚好趙允國方略之圖亦如是矣大抵閫以外將軍制之不問其勤慢不考其工拙任其便宜擧行也故乃能如是速就予常以爲此是依歸之所也若奏一日之功則便作一日之喜然此亦不過爲其成就之功而言也目今餓莩載路以不撤城役似聞有云云之說然則安有衆心成城之效乎此所以有停役之論而亦非爲浮費而然也卿須體念便宜爲之也上曰停番米可謂無中生有領府事須出擧條也濟恭曰今以華城城役綸音誕降指敎丁寧臣當將順而已不敢更陳他說而第南北門樓旣已創建兩傍平地城堞幾皆就緖此則與山上周遭之役有異不可不畢築而聞今財力垂乏將無以措手云無論某樣錢限七八萬兩及今區劃然後可免中撤平安兵營流來舊逋條之指徵無處者自辛亥春使該營月備四百餘兩歲準五千之數以其形止逐朔報備局者今爲四年則其數當爲二萬兩爲先以此二萬兩今月內使之輸納於役所又退四年之限如前充補這這報于備局之意分付帥臣何如上曰依爲之出擧條濟恭曰華城城役所錢條拮据纔已仰達而米邊策用其勢尤艱矣今以禁御兩營鄕軍停番事已有筵敎則限麥秋六七朔之間鄕軍料米之留儲者將爲數千石兩營各限一千石自役所取用似好故敢此仰達矣上曰依爲之出擧條敬懋等曰三南鄕軍今旣限乙卯麥秋停番事判下依例以他道之次番徵召立番何如上曰御營當次之番卽昨年上番之軍云兩營上番軍一竝限明年麥秋停番而守摠兩營軍給料代把以爲都監軍分勞之地可也出擧條上曰次對爲之履素曰日前常參時行大司諫沈晉賢所懷中以酒禁定律事請令廟堂酌定而第念釀酒之無定律以其不在禁條也今若定其律名則勿論大釀小釀皆在常禁之中是豈制法之意哉事有窒礙實難酌定此亦置之何如上曰依爲之出擧條履素曰行大司諫沈晉賢以百官庶僚書進救荒之策有所陳達有令廟堂論理稟處之命矣其言非不善矣而如有可進之策則方當求言之日自可進言强令敷陳恐反有猥雜之弊今姑置之何如上曰依爲之出擧條上曰卿宰侍從罷削人員竝給牒敍用出榻敎上曰前摠戎使申大顯分揀牌招傳授密符出榻敎上曰當該注書汰去出榻敎上曰吏議望近甚苟簡若欲新通則曾經禮議者未知有幾人耶昇源曰韓晩裕趙鎭宅二人矣上曰吏議新通亞銓例不當爲之且旣有亞堂則廟薦亦不可此則姑俟吏判之入來也使之斯速入來可也履素曰慶禮當前文衡自多擧行之事而大提學洪良浩今方出疆矣以疏代薦亦是文苑故事渡江前疏薦之意令政院稟旨下諭何如上曰都堂會圈旣無酌當可據之例則非所可論雖以疏薦言之無薦中之人然後可以議到而今則薦中旣有一人然而使之疏薦有違文苑故事擧條之不卽下批者此也見今亞歲隔日其所擧行不可緩也薦中一人亦非曾經之人則亦不可前單點下未知如何爲可卿等會于公廨詳考故事論理草記可也出擧條上曰玉堂取圈點冊及文衡先生案文苑故事送于賓廳也命書傳敎曰未肅拜戶曹參判許遞前望單子入之待下批牌招察任履素曰日前以使行公用不足之弊有講究稟處之命臣等多費商量終無善策蓋曆節兩行必準帽穴一千隻以資公用當初定式非不嚴明而近年以來千隻姑無論最多之年僅爲六百餘隻如是而公用安得不大縮乎顧今矯救之策惟在於每年必準千隻而準千隻之道必有一定不易之規然後可無見縮之患自明年爲始松商灣商及曆節象譯輩柵貨賣買時無論銀貨與雜卜帽子準千隻貿得然後始許他物種賣買而準數出來與否自灣府一一考察雖一隻帽如或未準定式則當該頭目商賈各別嚴繩後所縮帽稅準數徵捧俾無如前減縮之弊至於廛人無稅帽係是特恩一百隻劃給於千隻之內一百隻劃給於千隻之外而一從該廛銀多少許令免稅則公用自可準充廛人亦當蒙利而如是定式之後若以公用不足有所上聞於朝廷則非但當該任譯之別加嚴勘使行亦難免其責以此嚴明知委而其擧行之節令該院成出節目以爲報本司施行之地何如上曰依爲之出擧條濟恭曰此實國之大政也以帽稅之見縮也故公用銀貨輒責關西臣已稔知其難支之端矣廟堂與道臣灣尹初不管攝其多少盈縮馴致庫銀之日銷月鑠雖以文書言之輒稱貸用外面則似然而初無還報之事殆若貯水於無底之鍋何以支當乎上曰自明年爲始一切勿用可也凡事窮則變變則通及今時可以變通矣此則一付之於卿等必勿以貸下二字擧論也濟恭曰聞日前常參筵中判尹以魚物廛拔出於六矣廛中之意有所陳達當此饌物極貴之時此實爲一分救弊之道有司之臣固宜斷然行之而第念通同發賣之後亂廛則革罷稅納則依舊各廛之不能無怨容或無怪臣意使該署提調考閱署中謄錄凡係不緊名色與需用之可祛者就議大臣量宜存罷後各廛逐朔稅錢如有所從略減給則朝令可以有辭民情可以稍慰因言端敢此仰達矣上曰依爲之令廟堂與該署提調相議釐正後草記可也出擧條濟恭曰近聞以荒年之故牛價至賤而肉價反爲翔貴此豈緣人皆肉食而然也太半歸之於酒家作肴之需云矣上曰年前聞卿所奏後言于捕將使之嚴禁矣何又如是也昔在先朝賣飯者尙以治盜之律繩之況賣肴乎禁之未久又如是太弛誠非末務也至於賣飯者在所當禁矣平民則饔飱而食可也不然則皆是遊食之輩此則痛禁宜矣濟恭曰設法未久依舊解弛命令何以行之但一場戲劇而止耳上曰禁肴一節何必上煩辭敎近日紀綱太弛少無令出惟行之實自京兆爲先禁之而雖曰末務行法示信然後他事可做矣秉模曰賣飯者亦將禁之乎上曰此亦仰述之一端不過卿等一號令間事耳頤之曰宮房衙門各處屯土從實執卜俾無冤徵出於朝家軫恤災民之德意臣誠欽仰而至於糧餉廳屯土當初定稅折衷豐凶至輕至歇則與他隨報收稅之地大有異焉而外邑不知無加減之本意混稱災荒必欲減稅若此不已本廳需用終歸之於莫可收拾之境事甚悶然知委列邑一依定式無或頉減之意出擧條嚴飭何如上曰依爲之其中不可不減稅處卿其量宜闊狹可也出擧條漢豐曰李提督贈劍琴氏事嘗見武藝通誌而知之矣今聞琴氏子孫自巨濟上來云故招見則人頗精明旣知其提督之血孫而若令湮沒於海島之中實非仰體朝家酬功之盛意故敢此仰達矣上曰爲先自卿營別爲付料着意勸奬提督家琴氏所出血孫之如是精明可合收用者豈不奇異乎年前以其事實特編於武藝通誌矣今聞卿言可謂事如有待卿是何家之人雖欲泛忽於勸奬得乎以此知悉可也出擧條晉賢曰克觀事上曰不允出擧條晉賢曰尙魯事上曰不允出擧條晉賢曰柳師文事上曰不允出擧條上曰輪對官進前張僴等進奏職姓名訖命先退上曰都會試券持入可也昨日對讀官誰也有防曰吳泰曾李勉昇矣上命勉昇讀奏試券訖命書傳敎曰京畿公都會旣命咸聚京營試製亦令館堂考券蓋出於慰悅之意額數豈可膠守六人之常例乎今番公都會特取十人事分付命退諸臣以次退出